जवाहरलाल आणि कमला या नेहरु दाम्पत्याचे इन्दिरा गान्धी हे एकमेव अपत्य होते. १९ नोव्हेम्बर १९१७ ला इन्दिराचा जन्म झाला. मुळात नेहरु हे काश्मिरी पण्डित होते. इन्दिरांचे आजोबा मोतीलाल नेहरु व्यवसायाने वकील आणि भारतीय राष्ट्रीय कॉंग्रेस पक्षाचे आघाडीचे नेते होते. भारताच्या राजकारणात त्यांना मानाचे स्थान होते. ते स्वरूप राणी यांसोबत विवाह करून अलाहाबाद येथे स्थायिक झाले. जवाहरलाल नेहरु यांचे शिक्षण इंग्लण्ड मध्ये झाले, पुढे ते भारतीय स्वातन्त्र्य लढ्यातले अतिशय लोकप्रिय, महत्त्वाचे व्यक्तिमत्त्व बनले. तसेच स्वतन्त्र भारताचे पहिले पन्तप्रधानही बनले. इन्दिरा गान्धींचे बालपण आपल्या घराच्या स्वातन्त्र्य लढ्याच्या संस्कारांतच झाले. पुढे त्यांनी लहान मुलामुलींची वानरसेना चळवळ सुरू केली. निदर्शने, मोर्चे काढणे, बन्दी घातलेल्या गोष्टींची वाहतूक करणे वगैरे गोष्टी ही सेना करीत असे.
१९३६ मध्ये इन्दिरा गान्धी यांच्या आई कमला नेहरू यांचे दीर्घ आजाराने देहावसान झाले. यावेळी इन्दिरा गान्धींचे वय केवळ १८ होते. त्यांचे शिक्षण सोमरविले महाविद्यालय, ऑक्सफर्ड विद्यापीठ येथे झाले. याच दरम्यान त्या लण्डनमधील इण्डिया लीगच्या सदस्या झाल्या. १९४० च्या दशकात इन्दिरा गान्धींनी फुप्फुसाच्या आजारातून बरे होण्यासाठी काही काळ स्वित्झर्लण्ड मध्ये व्यतीत केला. याच दरम्यान जवाहरलाल यांनी इन्दिरा गान्धींना लिहलेली पत्रे प्रसिद्ध आहेत. युरोपातल्या वास्तव्यादरम्यानच त्यांची ओळख फिरोज गान्धी या तरुणाशी झाली. ही ओळख नन्तर प्रेमात बदलून अखेर त्या दोघांनी विवाह केला. 

१९७१ चे भारत पाक युद्घ
बालपण
टपालाचे तिकीट
पन्तप्रधान